
1. Αναδιάρθρωση λιανεμπορικού ομίλου Delhaize στο Βέλγιο 
Ο βελγικός οικονομικός Τύπος, βασιζόμενος σε πρόσφατη ομιλία του διευθύνοντος συμβούλου της Delhaize Belgique, ήτοι του βελγικού κλάδου του μεγάλου λιανεμπορικού ομίλου, Denis Knoops, έκανε λόγο για σχέδια συνολικών επενδύσεων της αλυσίδας κατά την τριετία 2015-2017 ύψους 800 εκατ. € στην βελγική αγορά. Σύμφωνα με τον κ. Knoops, οι επενδύσεις αυτές θα πραγματοποιηθούν τόσο στον εκσυγχρονισμό και την επέκταση των καταστημάτων, όσο και του δικτύου αποθηκών και κέντρων διανομής, αλλά και σε επιθετικές πολιτικές μάρκετινγκ και τιμών. Όσον αφορά το πλάνο αναδιάρθρωσης του λιανεμπορικού ομίλου στο Βέλγιο, ο διευθύνων σύμβουλος της βελγικής αλυσίδας μνημόνευσε ότι 9 καταστήματα πρόκειται να εκχωρηθούν με την μέθοδο της δικαιόχρησης (franchising), εκ των οποίων τα 4 κατά πάσα πιθανότητα μέχρι το τέλος του τρέχοντος έτους, καθώς η Delhaize έχει λάβει πληθώρα προσφορών ενδιαφερομένων. Σύμφωνα με τον κ. Knoops, η μέθοδος του franchising των καταστημάτων (κυρίως με την μορφή AD Proxy) αποτελεί ισχυρό σημείο της αλυσίδας, καθώς αντιπροσωπεύει το 50% του κύκλου εργασιών της, το 60% της πελατείας της και το 80% του δικτύου καταστημάτων της. Ο κ. Knoops εξήγγειλε επίσης την διατήρηση μικρής εκπτωτικής αλυσίδας (13 καταστημάτων) με την επωνυμία “Red Market” που εγκαινίασε η Delhaize το 2009, παρά τα μη ικανοποιητικά της αποτελέσματα, ως πεδίου δοκιμής νέων προϊόντων, προσφορών, υπηρεσιών και πολιτικών μάρκετινγκ. Επίσης, υπεραμύνθηκε της γκάμας και της ποιότητας των προσφερόμενων από την αλυσίδα βιολογικών προϊόντων, αναφέροντας ότι, παρά τον οξύ ανταγωνισμό, η Delhaize παραμένει η πρώτη αλυσίδα διανομής βιολογικών προϊόντων στο Βέλγιο. Αναφορικά με το ζήτημα της υπό εξέταση συγχώνευσης με τον μεγάλο ολλανδικό λιανεμπορικό όμιλο Ahold
, ο κ. Knoops προτίμησε να μην προβεί σε ιδιαίτερο σχολιασμό, επικαλούμενος την εμπιστευτικότητα των συνομιλιών. Ο οικονομικός Τύπος σχολίασε ότι η μελετώμενη συγχώνευση κατά πάσα πιθανότητα προήλθε από πρωτοβουλία της Delhaize, εξαιτίας της πίεσης που αισθάνεται στην αγορά από τις εκπτωτικές αλυσίδες, και κυρίως τις Aldi και Lidl, καθώς επίσης και της εκτίμησης της διοίκησής της ότι εάν καθυστερούσε η πρόταση συγχώνευσης για 1 ή 2 χρόνια, η διαπραγματευτική θέση της Delhaize θα εξασθενούσε. Σύμφωνα με τον οικονομικό Τύπο, μία ενδεχόμενη συγχώνευση των δύο ομίλων με ίσους όρους αναμένεται να βοηθήσει τόσο την ολλανδική Ahold να μην καταβάλει μεγάλα ποσά στους μετόχους της Delhaize κατά την εξαγορά των τίτλων της, όσο και την Delhaize ώστε να μπορέσει να παρουσιάσει την συγχώνευση ευκολότερα στα εργατικά συνδικάτα της εταιρείας, από ότι μία ενδεχόμενη εξαγορά.

Θυμίζουμε ότι η διοίκηση της Delhaize Belgique έχει αποφασίσει, ήδη από το περασμένο έτος, την αναδιάρθρωση του δικτύου της στο Βέλγιο, με αποχώρηση 10 μεγάλων καταστημάτων από την περίμετρο του ομίλου και αποχωρήσεις 1.800 εργαζομένων είτε δια πρόωρων συνταξιοδοτήσεων, ή δια εθελούσιων εξόδων. Η απόφαση αυτή της διοίκησης της αλυσίδας προκάλεσε σφοδρές αρχικά αντιδράσεις μεταξύ των εκπροσώπων των εργαζομένων, σημειώθηκαν επαναλαμβανόμενες απεργιακές κινητοποιήσεις, στην συνέχεια ωστόσο η διοίκηση ήρθε σε συνεννόηση με τα εργατικά συνδικάτα με αποτέλεσμα τον μετριασμό των αρχικών σχεδίων αναδιάρθρωσης (του Ιουνίου 2014), που προέβλεπαν το κλείσιμο 14 μεγάλων καταστημάτων και απολύσεις 2.500 υπαλλήλων
. Η είδηση περί μελετώμενης συγχώνευσης με την ολλανδική αλυσίδα Ahold έχει, όπως είναι φυσικό, επανατροφοδοτήσει τις ανησυχίες των εργαζομένων στην Delhaize.   
2. Οικονομικές ειδήσεις Βελγίου
Οι Βρυξέλλες 3η πλουσιότερη περιφέρεια της Ευρώπης: Σύμφωνα με στοιχεία που δημοσίευσε πρόσφατα η EUROSTAT και παρουσίασε ο βελγικός οικονομικός Τύπος, το 2013 η περιφέρεια των Βρυξελλών παρέμεινε στην τρίτη θέση μεταξύ των πλουσιότερων ευρωπαϊκών περιφερειών, ακολουθώντας πίσω από το κεντρικό Λονδίνο και το Λουξεμβούργο. Σύμφωνα με τα στοιχεία, το κατά κεφαλήν ΑΕΠ των Βρυξελλών τοποθετείται στο 207% του ευρωπαϊκού μέσου όρου, ενώ τα κατά κεφαλήν ΑΕΠ της Φλάνδρας και της Βαλλονίας αντιπροσωπεύουν το 120% και το 88% του κοινοτικού μέσου όρου, αντιστοίχως. Πάντως, όπως επισημάνθηκε στα σχετικά δημοσιεύματα, τα εν λόγω στοιχεία έχουν ενδεικτική περισσότερο σημασία, λόγω του μεγάλου αριθμού ατόμων που μετακινούνται καθημερινά στην περιοχή των Βρυξελλών για να εργαστούν, ενώ διαμένουν σε άλλες περιοχές της χώρας.

Επιλογή επενδυτικών σχεδίων στην Βαλλονία που θα λάβουν στήριξη από κοινοτικούς πόρους: Όπως ανέφερε ο βελγικός οικονομικός Τύπος, στις 21 Μαΐου η περιφερειακή κυβέρνηση της Βαλλονίας και η Ομοσπονδία Βαλλονίας-Βρυξελλών δημοσιοποίησαν τα επενδυτικά σχέδια του γαλλόφωνου Βελγίου που επελέγησαν από ειδική ανεξάρτητη ομάδα εργασίας, προκειμένου να μπουν στον προγραμματισμό των νέων αναπτυξιακών χρηματοδοτήσεων της Ε.Ε. για την περίοδο 2014-2020, μέσω του Ευρωπαϊκού Ταμείου Περιφερειακής Ανάπτυξης (ΕΤΠΑ-FEDER). Σύμφωνα με τα στοιχεία που παρουσιάστηκαν, επελέγησαν 438 επενδυτικά σχέδια από σύνολο 1.258 σχεδίων που είχαν αρχικά υποβληθεί, τα οποία αναμένεται να χρηματοδοτηθούν από ευρωπαϊκά κονδύλια της τάξεως του 1,7 δις. €. Η πρώτη φάση της κατανομής των κοινοτικών πόρων που θα απορροφηθούν από το γαλλόφωνο Βέλγιο κατά τα προσεχή έτη αφορούσε κονδύλια ύψους 1,1 δις. €, ενώ θα ακολουθήσει και δεύτερη φάση κατανομής των υπολοίπων κονδυλίων, ύψους λίγο άνω των 550 εκατ. €, σε αναπτυξιακά σχέδια επιχειρήσεων και οργανισμών έρευνας. Κυρίως επωφελούμενες των κονδυλίων της πρώτης φάσης της κατανομής, πάντοτε σύμφωνα με τα στοιχεία που είδαν το φως της δημοσιότητας, εμφανίζονται οι περιοχές Λιέγης, Charleroi, Mons και Namur. 
Σύμφωνα με τα οικονομικά δημοσιεύματα, οι αναπτυξιακές χρηματοδοτήσεις μέσω του ΕΤΠΑ στο γαλλόφωνο Βέλγιο για την περίοδο 2007-2013, οι οποίες υπήρξαν ελαφρώς υψηλότερες (κατά 15%), στήριξαν λίγο περισσότερα από 1.000 επενδυτικά σχέδια και δημιούργησαν 2.700 νέες επιχειρήσεις και περίπου 10.000 νέες θέσεις εργασίας. Σύμφωνα με το σχήμα που ακολουθείται στις χρηματοδοτήσεις επενδυτικών σχεδίων μέσω κονδυλίων του ΕΤΠΑ, το 50% των προϋπολογισμών τους θα χρηματοδοτηθεί από την κυβέρνηση της Βαλλονίας, το 40% από τα κονδύλια του ΕΤΠΑ και το 10% από τις εμπλεκόμενες επιχειρήσεις και φορείς. Η πολιτική ηγεσία του γαλλόφωνου Βελγίου, αφού εξήρε την συμβολή της στην επίτευξη αρκετά ευνοϊκού ύψους κοινοτικών αναπτυξιακών χρηματοδοτήσεων κατά την επικείμενη περίοδο, επισήμανε ότι τα κονδύλια του ΕΤΠΑ συνιστούν μία ευκαιρία για την οικονομική ανάκαμψη και μεγέθυνση του βελγικού Νότου.   
Όπως επίσης ανέφερε ο οικονομικός Τύπος, η περιφερειακή κυβέρνηση των Βρυξελλών ανακοίνωσε και αυτή τα 50 επενδυτικά σχέδια που πρόκειται να χρηματοδοτηθούν από τους πόρους του ΕΤΠΑ την περίοδο 2014-2020, με συνολικά κονδύλια ύψους 196 εκατ. €. Ο κύριος όγκος των επενδυτικών σχεδίων που θα χρηματοδοτηθούν τοποθετείται χωροταξικά στις ζώνες εκείνες που η περιφέρεια επιθυμεί να αναπτύξει, κυρίως κατά μήκος του καναλιού που διασχίζει την πόλη. Σύμφωνα με τα σχετικά δημοσιεύματα, 10 σχέδια συνολικού προϋπολογισμού 30 εκατ. € αφορούν την έρευνα και την καινοτομία, 9 σχέδια συνολικού προϋπολογισμού 44 εκατ. € αφορούν την ανάπτυξη της επιχειρηματικότητας και δη των μικρομεσαίων επιχειρήσεων, 12 σχέδια αφορούν την ενέργεια με συνολικό προϋπολογισμό 44 εκατ. € και τέλος 12 σχέδια αφορούν την βελτίωση της ποιότητας ζωής και την ενίσχυση της κοινωνικής συνοχής, συνολικού προϋπολογισμού 25 εκατ. €. Τα υπόλοιπα επενδυτικά σχέδια και κονδύλια που πρόκειται να διατεθούν, αφορούν μεμονωμένες επενδύσεις της περιφέρειας, όπως το σχεδιαζόμενο ¨Μουσείο της Μπύρας».    

Η κυβέρνηση της Βαλλονίας οριστικοποιεί την τρίτη έκδοση του αναπτυξιακού της προγράμματος, “Plan Marshall 4.0”: Όπως ανέφερε ο βελγικός οικονομικός Τύπος, στις 29 Μαΐου η περιφερειακή κυβέρνηση της Βαλλονίας ανακοίνωσε την δέσμευση κονδυλίων συνολικού ύψους 2,9 δις. € κατά την επόμενη πενταετία, προς υλοποίηση της τρίτης, ανανεωμένης έκδοσης του αναπτυξιακού προγράμματός της για επανεκκίνηση της οικονομίας της περιφέρειας, με τίτλο “Plan Marshall 4.0”
. Το νέο σχέδιο Marshall της περιφέρειας της Βαλλονίας επικεντρώνεται στην προώθηση της καινοτομίας και της κατάρτισης του εργατικού δυναμικού. Όπως επισήμανε ο οικονομικός Τύπος, εάν στα κονδύλια του νέου σχεδίου Marshall προστεθούν και τα ευρωπαϊκά αναπτυξιακά κονδύλια του ΕΤΠΑ (βλ. ανωτέρω) και του Ευρωπαϊκού Κοινωνικού Ταμείου, συνολικού ύψους 2,5 δις. € για την περίοδο 2014-2020, τα συνολικά κονδύλια που θα έχει στην διάθεσή της η περιφέρεια για χρηματοδότηση της οικονομίας της θα ανέρχονται σε πλησίον των 5,5 δις. €. Το χαρτοφυλάκιο των 2,9 δις. € των χρηματοδοτήσεων του νέου σχεδίου Marshall, σύμφωνα με την ανακοίνωση της κυβέρνησης της περιφέρειας, πρόκειται να κατανεμηθεί σε 5 άξονες: κονδύλια 304,5 εκατ. € θα διατεθούν σε εκπαίδευση και επαγγελματική κατάρτιση, 850,5 εκατ. € σε έργα οικονομικής και βιομηχανικής πολιτικής, 374 εκατ. € σε πολιτικές αναδιανομής και αλλαγής χρήσης γαιών, 1,1 δις. € σε ενεργειακές πολιτικές και 244,8 εκατ. € σε πολιτικές ανάπτυξης της ψηφιακής οικονομίας. Σύμφωνα με τον οικονομικό Τύπο, συνολικά κονδύλια ύψους 624 εκατ. € πρόκειται να δοθούν κατά την προσεχή πενταετία σε χρηματοδότηση των πόλων ανταγωνιστικότητας και καινοτομίας που έχουν αναπτυχθεί στην Βαλλονία ως απόρροια των περασμένων σχεδίων Marshall, εκ των οποίων 359 εκατ. € σε απ’ ευθείας χρηματοδότηση των πόλων και ακόμη 265 εκατ. € σε χρηματοδοτήσεις με σκοπό την στήριξη και εμπορική επιβίωση επενδυτικών / βιομηχανικών σχεδίων που έχουν ήδη αναπτυχθεί από τους πόλους. Μέτρα προβλέπονται τέλος επίσης και για στήριξη και εκσυγχρονισμό των κλάδων αγροτικής παραγωγής και κατασκευών.      
Δεύτερη φετινή προσπάθεια εσωτερικού ομολογιακού δανεισμού: Κατά την περίοδο 26 Μαΐου έως 3 Ιουνίου, το βελγικό κράτος προβαίνει στην δεύτερη φετινή του προσπάθεια εσωτερικού ομολογιακού δανεισμού, προβαίνοντας σε έκδοση ομολόγων δεκαετούς διάρκειας, με επιτόκιο 0,80%, έναντι επιτοκίου 0,60% κατά την τελευταία έκδοση, τον περασμένο Μάρτιο. Η μικρή ως άνω άνοδος του επιτοκίου, σε συνέχεια των πρόσφατων μικρών ανόδων των επιπέδων των επιτοκίων δημόσιου δανεισμού του Βελγίου αλλά και των χωρών της ευρωζώνης, ελπίζεται ότι θα προσελκύσει κάπως υψηλότερο αριθμό εγχώριων μικροεπενδυτών και θα αποφέρει μεγαλύτερα έσοδα για το βελγικό κράτος, ιδιαίτερα σε σύγκριση με τα εξαιρετικά χαμηλά έσοδα της τελευταίας προσπάθειας εσωτερικού ομολογιακού δανεισμού του περασμένου Μαρτίου, η οποία απέφερε μόλις 3,49 εκατ. € (το χαμηλότερο ποσόν που έχει ποτέ αντληθεί από εσωτερικό ομολογιακό δανεισμό). Τα αποτελέσματα της φετινής δεύτερης προσπάθειας εσωτερικού ομολογιακού δανεισμού θα γίνουν γνωστά στις 4 Ιουνίου. Σημειωτέον ότι το επιτόκιο του βελγικού δεκαετούς ομολόγου στις αγορές κυμαίνεται το τελευταίο διάστημα περί το 0,90%.        
Επιπτώσεις συστήματος αυτόματης ανταλλαγής πληροφοριών μεταξύ φορολογικών αρχών στο Βέλγιο: Όπως ανέφερε στα τέλη Μαΐου ο βελγικός οικονομικός Τύπος, ο αριθμός των Βέλγων φορολογουμένων που αποκαλύπτουν στην φορολογική τους δήλωση την τήρηση τραπεζικών λογαριασμών στο εξωτερικό έχει αυξηθεί σημαντικά τα τελευταία έτη, ανερχόμενος σε 157 χιλιάδες το 2014, έναντι 128 χιλιάδων το 2013 και 96 χιλιάδων το 2012. Σύμφωνα με τις εκτιμήσεις οικονομικών αναλυτών, καθοριστικό ρόλο στην εν λόγω τάση έχει παίξει η υπογραφή, τον Απρίλιο 2014, διμερούς συμφωνίας ανταλλαγής πληροφοριών μεταξύ Βελγίου και ΗΠΑ, στο πλαίσιο επέκτασης της εφαρμογής της αμερικανικής νομοθεσίας “Foreign Account Compliance Act – FATCA”
, δια της οποίας οι βελγικές φορολογικές αρχές κοινοποιούν στοιχεία τραπεζικών λογαριασμών που τηρούν Αμερικανοί πολίτες σε βελγικές τράπεζες. Επίσης, υπογραμμίζεται η ανάλογη τάση ενίσχυσης του ενιαίου συστήματος ανταλλαγής πληροφοριών μεταξύ των φορολογικών αρχών που επικρατεί στον ΟΟΣΑ, αλλά και στην Ε.Ε. –η οποία θέτει από το προσεχές έτος σε λειτουργία μηχανισμό αυτόματης ανταλλαγής πληροφοριών
 σχετικών με τόκους, μερίσματα, επαγγελματικά εισοδήματα και συντάξεις- αλλά και η υιοθέτηση φορολογικών μέτρων στο Βέλγιο, όπως ο «φόρος διαφάνειας»
, ως παραγόντων που εξανεμίζουν την επιθυμία των Βέλγων φορολογουμένων να αποκρύπτουν εισοδήματά τους στο εξωτερικό από τις φορολογικές αρχές. Σύμφωνα με δημοσιεύματα του βελγικού οικονομικού Τύπου, στις 29 Μαΐου το ομοσπονδιακό υπουργικό συμβούλιο ενέκρινε σχετικό προσχέδιο νόμου, το οποίο θα επιτρέπει στις βελγικές φορολογικές αρχές να κοινοποιούν σε ξένα κράτη τα στοιχεία τραπεζικών λογαριασμών αλλοδαπών υπηκόων σε τράπεζες που εδρεύουν στο Βέλγιο. 
Σε ελαφρά άνοδο ο πληθωρισμός και τον Μάιο: Σύμφωνα με τα πλέον πρόσφατα στοιχεία του ομοσπονδιακού Υπουργείου Οικονομίας, ο δείκτης τιμών καταναλωτή στο Βέλγιο, έπειτα από έξι συνεχόμενους μήνες προηγούμενης πτωτικής πορείας, αυξήθηκε ελαφρά για δεύτερο συνεχόμενο μήνα τον Μάιο και ανήλθε στα θετικά επίπεδα του 0,56%, έναντι 0,29% τον Απρίλιο και           -0,40% τον Μάρτιο. Σύμφωνα με το Υπουργείο Οικονομίας, ο δείκτης πληθωρισμού μη λαμβανομένης υπόψη της εξέλιξης των τιμών των ενεργειακών προϊόντων και των νωπών τροφίμων ανήλθε τον Μάιο σε 1,14%, έναντι 1,19% τον Απρίλιο και 1% τον Μάρτιο. Η άνοδος του συνολικού δείκτη τον Μάιο οφείλεται κυρίως στην αύξηση των τιμών των καυσίμων (+3%), των αεροπορικών εισιτηρίων (+5,2%), της ηλεκτρικής ενέργειας (+0,9%) και των ανθών (+4,1%). Από την άλλη πλευρά, μειώσεις υπέστησαν τον Μάιο οι τιμές των λαχανικών (-10,2%), του ντίζελ θέρμανσης (-1,2%), καθώς και οι χρεώσεις κινητής τηλεφωνίας (-2%). 
Έναρξη εφαρμογής ευνοϊκού φορολογικού καθεστώτος για τις επενδύσεις σε νεοφυείς επιχειρήσεις: Σε συνέχεια προηγούμενης σχετικής αναφοράς μας σε παλαιότερο δελτίο
, ο βελγικός οικονομικός Τύπος επισήμανε από την 1η Ιουλίου θα ξεκινήσει να εφαρμόζεται το νέο ευνοϊκό φορολογικό καθεστώς (tax shelter) για τις επενδύσεις φυσικών προσώπων σε νεοφυείς μικρές και μικρομεσαίες επιχειρήσεις. Συγκεκριμένα, το εν λόγω καθεστώς έγκειται σε φορολογική έκπτωση της τάξεως του 45% για επενδύσεις σε νεοφυείς μικροεπιχειρήσεις και σε 30% για επενδύσεις σε νεοφυείς μικρομεσαίου μεγέθους επιχειρήσεις. Οι επενδύσεις αυτές θα πρέπει να πραγματοποιούνται είτε απ’ ευθείας, δια της αγοράς τίτλων ή της συμμετοχής σε αύξηση μετοχικού κεφαλαίου, ή μέσω πλατφόρμας crowdfunding, ή μέσω ειδικών αναπτυξιακών ταμείων για τις νεοφυείς επιχειρήσεις. Οι επενδύσεις σε νεοφυείς επιχειρήσεις που θα απαλλάσσονται από 1.7.2015 από μέρος του αναλογούντος φόρου θα έχουν οροφή τα 100 χιλιάδες €, ενώ ο όρος νεοφυείς καλύπτει επιχειρήσεις που έχουν το πολύ έως 4 έτη ζωής, ανεξαρτήτως κλάδου δραστηριότητας. Προϋπόθεση για να απολαύσει της φοροαπαλλαγής ο δικαιούχος επενδυτής είναι να διατηρήσει στην κατοχή του τους τίτλους –ή την συνεισφορά του- στη νεοφυή επιχείρηση για τουλάχιστον 4 έτη. Οι εν λόγω φοροαπαλλαγές αποτελούν μέρος δεσμίδας μέτρων της κυβέρνησης Michel για την τόνωση των νεοφυών επιχειρήσεων, η οποία περιλαμβάνει επίσης ευνοϊκότερο φορολογικό πλαίσιο για το crowdfunding, χαμηλότερα μισθολογικά κόστη για τις νέες επιχειρήσεις και ειδική εφ’ άπαξ φοροαπαλλαγή για επενδύσεις στον κλάδο τεχνολογίας πληροφορικής.      
3. Το κλίμα καταναλωτικής εμπιστοσύνης στο Βέλγιο στο υψηλότερο σημείο του της τελευταίας τετραετίας τον Μάιο
Τα πρόσφατα (22.5) δημοσιευθέντα στοιχεία της Κεντρικής Τράπεζας του Βελγίου (BNB) έδειξαν ότι το επίπεδο καταναλωτικής εμπιστοσύνης, έπειτα από την σταθεροποίησή του τον Απρίλιο στα επίπεδα των -6 μονάδων, τον Μάιο σημείωσε σημαντικότατη άνοδο, φθάνοντας το υψηλότερο επίπεδό του των τελευταίων 4 ετών, στις -3 μονάδες. Οι Βέλγοι καταναλωτές εμφανίστηκαν τον Μάιο εξαιρετικά αισιόδοξοι όσον αφορά την γενικότερη μακροοικονομική κατάσταση της χώρας (ο σχετικός δείκτης πέρασε από τις 0 μονάδες τον Απρίλιο στις 4 μονάδες τον Μάιο). Επίσης, εμφανίστηκαν ελαφρότατα απαισιόδοξοι όσον αφορά την οικονομική τους κατάσταση (σταθερά στις -1 μονάδες τον Μάιο, όπως και τον Απρίλιο), αλλά αντιθέτως σαφώς περισσότερο αισιόδοξοι όσον αφορά την ικανότητα των βελγικών νοικοκυριών προς αποταμίευση (από τις 2 μονάδες τον Απρίλιο στις 4 μονάδες τον Μάιο). Τέλος, το επίπεδο αισιοδοξίας των Βέλγων βελτιώθηκε αισθητά όσον αφορά τις προοπτικές διαμόρφωσης της ανεργίας, περνώντας από τις 24 μονάδες τον Απρίλιο στις 17 μονάδες τον Μάιο, έπειτα από δύο συνεχείς χειροτερεύσεις το προηγούμενο δίμηνο.  
4. Σημαντικές ζημίες για τους βελγικούς σιδηροδρόμους και το 2014 
Ο βελγικός οικονομικός Τύπος ανέφερε ότι με βάση οικονομικά στοιχεία που παρουσιάστηκαν στο διοικητικό συμβούλιο της SNCB στα τέλη Μαΐου, το 2014 υπήρξε μία ακόμη κακή χρονιά για την διαχειρίστρια του σιδηροδρομικού μεταφορικού έργου στο Βέλγιο, καθώς αυτή σημείωσε καθαρές ζημίες ύψους 512,3 εκατ. € (έναντι 330,7 εκατ. € το 2013 και 152,3 εκατ. € το 2012), κυρίως, όπως εξήγησε η διοίκηση της επιχείρησης, λόγω της ενσωμάτωσης στα λογιστικά μεγέθη του κόστους της αναδιάρθρωσης της παλαιάς SNCB
, που εκτιμήθηκε σε 383,2 εκατ. €. Το αρνητικό καθαρό λειτουργικό αποτέλεσμα της SNCB –σύμφωνα με τα βελγικά λογιστικά πρότυπα- ανήλθε το 2014 στα 129,1 εκατ. €, βελτιωμένο ωστόσο σε σύγκριση με το αντίστοιχο του 2013. Ο κύκλος εργασιών της SNCB εμφανίστηκε το 2014 μειωμένος κατά 8,73% έναντι του 2013, ανερχόμενος στα 2,38 δις. €, ενώ οι ακαθάριστες λειτουργικές της ζημίες ανήλθαν σε 8,7 εκατ. €. Το χρέος της εταιρείας των βελγικών σιδηροδρόμων προς τα χρηματοπιστωτικά ιδρύματα σημείωσε αύξηση το 2014 κατά 225,8 εκατ. € και ανήλθε στα 2,874 δις. € στα τέλη του περασμένου έτους, ενώ το συνολικό της οικονομικό χρέος πλησιάζει τα 3,2 δις. €. Σύμφωνα με τον οικονομικό Τύπο, στην διάρκεια του 2014 η SNCB μείωσε σημαντικά τον αριθμό των θυγατρικών της, από 59 στα τέλη του 2013 σε 43 στα τέλη του 2014, ενώ αφιέρωσε συνολικά κονδύλια 820,8 εκατ. € σε επενδύσεις, εκ των οποίων 549,9 εκατ. € σε αγορές και συντηρήσεις τρένων και 197 εκατ. € σε έργα εκσυγχρονισμού και επέκτασης σιδηροδρομικών σταθμών. Σύμφωνα με τα δημοσιευθέντα στοιχεία, η SNCB απασχολούσε 20.566 εργαζομένους με καθεστώς πλήρους απασχόλησης στα τέλη του 2014, ενώ 1.386 εργαζόμενοι αποχώρησαν από την επιχείρηση μέσα στο 2014.  

Σχολιάζοντας τα οικονομικά αποτελέσματα του 2014, χρονιάς που τέθηκε σε λειτουργία η νέα δομή των βελγικών σιδηροδρόμων, αποτελούμενη από τη νέα SNCB (διαχειρίστρια του μεταφορικού έργου) και τη νέα Infrabel (διαχειρίστρια του δικτύου), μερίδα του βελγικού οικονομικού Τύπου χαρακτήρισε μάλλον ανεπιτυχή την αναδιάρθρωση που συντελέσθηκε επί προηγούμενης κυβέρνησης Di Rupo, ενώ διέβλεψε πρόσθετα προβλήματα που θα δημιουργηθούν και θα επηρεάσουν αρνητικά την λειτουργία των βελγικών σιδηροδρόμων αλλά και τον μεσο-μακροπρόθεσμο επενδυτικό τους προγραμματισμό, εξαιτίας των εξαγγελθεισών από τη νυν ομοσπονδιακή κυβέρνηση εξοικονομήσεων ύψους 2,1 δις. € στους σιδηροδρόμους την προσεχή πενταετία.
5. Άνοδος του Βελγίου σε διεθνή κατάταξη ανταγωνιστικότητας
Στις 27 Μαΐου δόθηκε στην δημοσιότητα η παγκόσμια κατάταξη για την ανταγωνιστικότητα, του εν Ελβετία διεθνούς ινστιτούτου “International Institute for Management Development” (IMD), για το 2015. Το Βέλγιο βελτίωσε σημαντικά την θέση του, ανεβαίνοντας στην 23η θέση της κατάταξης που περιλαμβάνει 61 χώρες, έναντι της 28ης θέσης που κατείχε πέρσι, αφού είχε χάσει δύο θέσεις έναντι του 2013. Το Βέλγιο μάλιστα ξεπέρασε την Γαλλία, γεγονός που καταγράφηκε με φανερή ικανοποίηση από τον εγχώριο οικονομικό Τύπο. Ως πλέον ανταγωνιστικές χώρες στην κατάταξη του 2015 αναφέρονται οι ΗΠΑ, το Χονγκ Κονγκ, η Σιγκαπούρη, η Ελβετία και ο Καναδάς, ενώ το Λουξεμβούργο βρίσκεται στην 6η θέση, η Γερμανία στην 10η, η Ολλανδία στην 15η και η Γαλλία στην 32η. Μία θέση πάνω από το Βέλγιο βρίσκεται η Κίνα (22η) και μία θέση παρακάτω η Ισλανδία (24η). Σημειωτέον ότι η χώρα μας στην έκδοση του 2015 βελτίωσε κατά επτά θέσεις την κατάταξή της και βρίσκεται στην 50η θέση, προηγούμενη των Κολομβίας, Ιορδανίας και Ν. Αφρικής.

Ο βελγικός οικονομικός Τύπος σχολίασε θετικά την άνοδο κατά 5 θέσεις της αξιολόγησης της βελγικής ανταγωνιστικότητας, επισημαίνοντας ωστόσο ότι υπάρχουν πολλοί τομείς στους οποίους η χώρα αξιολογείται πολύ αρνητικά. Στις επιμέρους τομεακές αξιολογήσεις του IMD, το Βέλγιο αξιολογείται θετικότερα από πέρσι αναφορικά με την χρηματοδότηση του συνταξιοδοτικού του συστήματος (στην 30η από την 57η θέση), λαμβάνει υψηλή βαθμολόγηση για τις οδικές (1η) και τις σιδηροδρομικές του (4η) υποδομές, ωστόσο ο οικονομικός Τύπος τόνισε τις αρκετά χαμηλές αξιολογήσεις της χώρας όσον αφορά το νομοθετικό της πλαίσιο για την αντιμετώπιση της ανεργίας (55η), το επίπεδο μακροχρόνιας ανεργίας (35η), την ικανότητα της κυβέρνησης να ανταποκρίνεται στις μεταβολές της οικονομικής συγκυρίας (30η, βελτιωμένη ωστόσο έναντι της 52ης του 2014), το επίπεδο φοροαποφυγής (39η), την δημοσιονομική κατάσταση (45η), τις χρεώσεις σταθερής και κινητής τηλεφωνίας (60η), το γενικό επίπεδο φορολογικών επιβαρύνσεων (59η), το επίπεδο φορολόγησης των επιχειρήσεων (56η), τις ενεργειακές υποδομές (40η), την εγχώρια παραγωγή ενέργειας (40η) και την ικανότητα κάλυψης των μελλοντικών ενεργειακών αναγκών (47η). 

6. Χρηματιστήριο Βρυξελλών, επιχειρηματικές ειδήσεις
Χρηματιστήριο Βρυξελλών: Από τις 26 Μαΐου, το Χρηματιστήριο Βρυξελλών ξεκίνησε επισήμως, παρουσία του ομοσπονδιακού Υπ. Οικονομικών κ. Van Overtveldt, την λειτουργία του στη νέα του έδρα, το Bâtiment du Marquis, πλησίον του κεντρικού σιδηροδρομικού σταθμού των Βρυξελλών, στο οποίο μετακόμισε στα μέσα Μαΐου, εγκαταλείποντας την ιστορική του έδρα (Palais de la Bourse) έπειτα από 142 χρόνια
.
Η εβδομάδα 18-22 Μαΐου τελείωσε βρίσκοντας τον δείκτη BEL 20 να κλείνει στις 3.765,90 μονάδες, έχοντας σημειώσει ισχυρότατη εβδομαδιαία άνοδο της τάξεως του 2,5%, ακολουθώντας την γενικότερη ανοδική τάση των ευρωπαϊκών χρηματιστηρίων. Αξιόλογη ανοδική εβδομαδιαία κίνηση μεταξύ των μετοχών του δείκτη σημείωσαν εκείνες των εταιρειών Ackermans & Van Haaren (+7,8%, πλησιάζοντας ιστορικά υψηλή τιμή) και Engie (πρώην GDF Suez, +5,05%), ενώ πτωτική εβδομαδιαία τάση κατέγραψαν από την άλλη οι μετοχές των εταιρειών D’Ieteren (-3,2%) και Delhaize (-1,15%). Ο βελγικός οικονομικός Τύπος εξήρε την σημασία των ισχυρών ανόδων που σημείωσαν οι αξίες των μετοχών των εταιρειών του βιοτεχνολογικού κλάδου, όπως η Celyad (μέχρι πρότινος Cardio3 BioSciences, +26,1%), η Thrombogenics (+7,8%) και η ArGEN-X (+7,2%).   
Η εβδομάδα 25-29 Μαΐου τελείωσε βρίσκοντας τον δείκτη BEL 20 να κλείνει στις 3.708,66 μονάδες, έχοντας σημειώσει εβδομαδιαία πτώση της τάξεως του 1,52%, επηρεασμένος αρνητικά κυρίως από την αβεβαιότητα γύρω από το ζήτημα της έκβασης των διαπραγματεύσεων μεταξύ της Ελλάδας και των δανειστών της, όπως ανάφερε ο βελγικός οικονομικός Τύπος. Σύμφωνα με οικονομικά δημοσιεύματα του τέλους Μαΐου, οι πλέον ωφελημένες στην διάρκεια του Μαΐου μετοχές βελγικών εταιρειών υπήρξαν εκείνες των βιοτεχνολογικών εταιρειών και ιδιαίτερα αυτές που σχετίζονται με το αμερικανικό χρηματιστήριο Nasdaq. Ο οικονομικός Τύπος ανέφερε ότι η αξία της μετοχής της βιοτεχνολογικής Galapagos, που πρόσφατα πραγματοποίησε την είσοδό της στο Nasdaq
, υπερέβη για πρώτη φορά στο Χρηματιστήριο Βρυξελλών τα 50 €, σημειώνοντας συνολική μηνιαία άνοδο της τάξεως του 36,27% και έχοντας τριπλασιαστεί σε σύγκριση με τις αρχές του τρέχοντος έτους. Ο οικονομικός Τύπος επισήμανε ότι η Galapagos έχει διπλασιάσει μέσα σε ένα μήνα την κεφαλαιοποίησή της στο Χρηματιστήριο σε λίγο άνω των 2 δις. €. Μηνιαία άνοδο της τάξεως του 31,11% σημείωσε επίσης η αξία της μετοχής της βιοτεχνολογικής Celyad, η οποία έχει καταθέσει φάκελο για εισαγωγή της μετοχής της στο Nasdaq
. Τέλος, σημαντική άνοδο από πλευράς βιοτεχνολογικών εταιρειών σημείωσε τον Μάιο η μετοχή της ArGEN-X, κατά 16,5%. Από πλευράς μετοχών εταιρειών που περιλαμβάνονται στον δείκτη BEL 20, την πλέον ισχυρή μηνιαία άνοδο σημείωσε η αξία της μετοχής του ομίλου Ackermans & Van Haaren, κατά 14,29%, ενώ αντιθέτως αξιόλογες πτωτικές μηνιαίες τάσεις έδειξαν οι αξίες των μετοχών των εταιρειών Telenet (-10,3%), Delta Lloyd     (-7,46%), Belgacom (-6,57%) και Engie (πρώην GDF Suez, -4,87%).                      
Προχωρά η συγχώνευση των βελγικών ιδιωτικών επενδυτικών τραπεζών Degroof και Petercam: Όπως ανέφερε ο βελγικός οικονομικός Τύπος, οι κύριοι μέτοχοι των δύο εν λόγω βελγικών επενδυτικών τραπεζών προχώρησαν πρόσφατα σε υπογραφή οριστικής συμφωνίας συγχώνευσης
. Σύμφωνα με τα δημοσιεύματα, η τράπεζα Degroof θα μετέχει κατά 70% στο μετοχικό κεφάλαιο του νέου τραπεζικού ομίλου που θα προκύψει από την συγχώνευση και η Petercam κατά 30%, ενώ η συγχώνευση –ουσιαστικά πρόκειται περί εξαγοράς της Petercam από την Degroof-  εκτιμάται ότι θα ολοκληρωθεί εντός του δευτέρου εξαμήνου του τρέχοντος έτους. Το χαρτοφυλάκιο στοιχείων ενεργητικού του νέου, υπό δημιουργία, ομίλου εκτιμάτο στα τέλη Μαρτίου σε άνω των 50 δις. €, και οι δραστηριότητές του εστιάζονται στο private banking, στην διαχείριση χαρτοφυλακίων θεσμικών επενδυτών και στην χρηματοδότηση επιχειρήσεων. Σύμφωνα με πηγές των δύο τραπεζικών ιδρυμάτων, μετά την συγχώνευση η αναλογία ιδίων κεφαλαίων προς το σύνολο του ενεργητικού του νέου ομίλου θα ανέρχεται σε τουλάχιστον 15%. Οι δύο τραπεζικοί όμιλοι έχουν επίσης συμφωνήσει και σε ζητήματα διάρθρωσης του management της τράπεζας που θα προκύψει από την συγχώνευση, με τις κύριες θέσεις της διοίκησης να περιέρχονται στην τράπεζα Degroof. Όπως ανέφερε ο βελγικός οικονομικός Τύπος, προτού ολοκληρωθεί η συγχώνευση απαιτείται η σχετική έγκριση από την ΕΚΤ, η οποία αναμένεται να ληφθεί χωρίς ιδιαίτερες δυσκολίες.  
Θετικός απολογισμός του εκκολαπτηρίου βιοτεχνολογικών επιχειρήσεων Wallonia Biotech Coaching για το 2014: Σύμφωνα με πρόσφατα στοιχεία που δημοσίευσε ο βελγικός οικονομικός Τύπος, στην διάρκεια του 2014 δημιουργήθηκαν 4 νέες βιοτεχνολογικές επιχειρήσεις στο πλαίσιο του εκκολαπτηρίου Wallonia Biotech Coaching (WBC), το οποίο εδρεύει στην περιοχή της Λιέγης, ανεβάζοντας τον συνολικό αριθμό των νεοφυών επιχειρήσεων την δημιουργία των οποίων αυτό έχει συνδράμει, στις 14. Στόχος της διοίκησης του WBC, που δημιουργήθηκε το έτος 2006 με πρωτοβουλία της περιφερειακής κυβέρνησης της Βαλλονίας, είναι η παροχή συνδρομής στην δημιουργία 35 συνολικά βιοτεχνολογικών επιχειρήσεων  της περιφέρειας της Βαλλονίας μέχρι το έτος 2018. Το 2014, το WBC, πέραν της συνδρομής που παρείχε στην δημιουργία 4 νεοφυών βιοτεχνολογικών επιχειρήσεων, συνεισέφερε επίσης στην ανάπτυξη ακόμη 10, ενώ υπολογίζεται ότι από καταβολής του έχει συνεισφέρει κονδύλια συνολικού ύψους 3,2 εκατ. € (820 χιλ. € το 2014) σε επενδυτικά σχέδια δημιουργίας και στήριξης των αρχικών σταδίων ανάπτυξης βιοτεχνολογικών επιχειρήσεων. Στόχος της διοίκησης του εκκολαπτηρίου είναι τα εν λόγω χορηγηθέντα κονδύλια να έχουν φθάσει τα 7 εκατ. €.   
Κατά τα στοιχεία που έδωσε η διοίκηση του εκκολαπτηρίου στην δημοσιότητα, αν και λαμβάνεται ετησίως σημαντικός αριθμός αιτήσεων (31 το 2014, 24 κατά μέσον όρο και 145 συνολικά από το έτος 2007) από νεοφυείς, υπό δημιουργία, επιχειρήσεις του κλάδου, τελικώς λίγες από αυτές καταλήγουν στο στάδιο της υλοποίησης, κυρίως εξαιτίας ελλείψεων στα υποβαλλόμενα επενδυτικά σχέδια, αλλά και ελλιπούς ανταπόκρισης αρκετών νέων επιχειρηματιών στα τελικά στάδια πριν την οριστική έγκριση των επενδυτικών τους σχεδίων. Όπως ανέφερε η διοίκηση του WBC, από το έτος 2010, το 72% των βιοτεχνολογικών επιχειρήσεων που έχουν δημιουργηθεί στην περιφέρεια της Βαλλονίας έχει απευθυνθεί στο εκκολαπτήριο κατά τα πρώτα βήματα σύστασής τους, ενώ ο συνολικός κύκλος εργασιών των επιχειρήσεων που έχει συνδράμει το WBC από καταβολής του έχει αυξηθεί κατά 123%, ο δε αριθμός απασχολουμένων έχει αυξηθεί κατά 33%.  
8 βελγικές νεοφυείς μικρομεσαίες επιχειρήσεις σε επενδυτικό forum στην Καλιφόρνια: Όπως ανέφερε ο βελγικός οικονομικός Τύπος στα τέλη Μαΐου, 8 βελγικές νεοφυείς μικρομεσαίες επιχειρήσεις μετείχαν στο σημαντικό αμερικανικό επενδυτικό συνέδριο TiECon που έλαβε χώρα στην Santa Clara της Καλιφόρνια κατά το διάστημα 13-16 Μαΐου τρέχοντος έτους. Η βελγική συμμετοχή οργανώθηκε από την Υπηρεσία Προώθησης Εξαγωγών και Προσέλκυσης Επενδύσεων της Βαλλονίας (AWEX) και το εδρεύον στην περιοχή Λιέγης εκκολαπτήριο επιχειρήσεων του κλάδου μηχανικών εφαρμογών WSL. Οι βελγικές νεοφυείς επιχειρήσεις, προερχόμενες βασικά από τον κλάδο τεχνολογίας της πληροφορικής και λογισμικού, συμμετείχαν στο ως άνω επενδυτικό συνέδριο προσπαθώντας να συναντήσουν επενδυτές, εταιρείες venture capital και business angels και να προσελκύσουν το ενδιαφέρον τους για συμμετοχή στην εταιρική τους ανάπτυξη. Σημειωτέον ότι το συνέδριο TiECon θεωρείται από τα σημαντικότερα διεθνώς, σχετίζεται απόλυτα με το επιχειρηματικό περιβάλλον της Silicon Valley και συγκεντρώνει επιχειρήσεις και ερευνητικά ιδρύματα κλάδων υψηλής τεχνολογίας. Σύμφωνα με τα στοιχεία που δημοσιεύθηκαν, η φετινή έκδοση του συνεδρίου προσέλκυσε αριθμό ρεκόρ 4.200 επισκεπτών, οι δε βελγικές επιχειρήσεις που μετείχαν δήλωσαν απολύτως ικανοποιημένες από τα αποτελέσματα των επαφών τους.
Εξελίξεις στον βελγικό κλάδο χαλυβουργίας: Όπως ανέφερε στα τέλη Μαΐου ο βελγικός οικονομικός Τύπος, η πολυεθνική χαλυβουργία Arcelor Mittal έχει ήδη προχωρήσει σε επενδύσεις ύψους 79 εκατ. € για τον εκσυγχρονισμό και την διάσωση παραγωγικών της μονάδων προϊόντων ψυχρής έλασης στην περιοχή της Λιέγης. Οι επενδύσεις αυτές υλοποιούνται στο πλαίσιο του συνολικού προγράμματος βιομηχανικής αποκατάστασης που έχει συμφωνηθεί μεταξύ της Arcelor Mittal και της περιφερειακής κυβέρνησης της Βαλλονίας με σκοπό την διάσωση στρατηγικών παραγωγικών μονάδων και την οικονομική ανάκαμψη της περιοχής της Λιέγης, ύψους 138 εκατ. €, σε χρονικό ορίζοντα πενταετίας, σε συνέχεια της απόφασης της πολυεθνικής χαλυβουργίας να παύσει την λειτουργία των παραγωγικών της μονάδων προϊόντων θερμής έλασης, καθώς και ορισμένων ψυχρής έλασης στην περιοχή
. Σύμφωνα με τα ανωτέρω στοιχεία, η Arcelor Mittal έχει ήδη –μέσα σε ένα χρόνο- εκπληρώσει το 57% του συνολικού προϋπολογισμού του πενταετούς επενδυτικού προγράμματος.
Όπως επίσης σημείωσε ο βελγικός οικονομικός Τύπος, η παραγωγική μονάδα της ρωσικής χαλυβουργίας NLMK στην περιοχή Jemappes
 (πλησίον της Mons), η οποία είχε τεθεί σε διαδικασία παύσης λειτουργίας και συλλογικών απολύσεων (περίπου 60 εργαζομένων) στις αρχές Μαρτίου τρέχοντος έτους, φαίνεται ότι τελικά μάλλον διασώζεται, έστω και μερικώς, καθώς η διοίκηση της NLMK αποφάσισε να αξιοποιήσει τις εναλλακτικές προτάσεις για διάσωση μερών της παραγωγικής διαδικασίας και της απασχόλησης στην εν λόγω μονάδα, που της είχαν καταθέσει οι συνδικαλιστικοί εκπρόσωποι των εργαζομένων.               
7. Περαιτέρω βελτίωση της επιχειρηματικής εμπιστοσύνης στο Βέλγιο τον Μάιο
Σύμφωνα με τα μηνιαία στοιχεία της Κεντρικής Τράπεζας του Βελγίου (BNB) που δημοσιεύθηκαν στις 27 Μαΐου, το επίπεδο επιχειρηματικής εμπιστοσύνης τον μήνα Μάιο παρουσίασε περαιτέρω ελαφρά βελτίωση -για τέταρτο συνεχόμενο μήνα-, ανερχόμενο στις -4,9 μονάδες έναντι -6,2 μονάδων τον Απρίλιο. Η βελτίωση της επιχειρηματικής εμπιστοσύνης οφείλεται, όπως επισήμανε η Κεντρική Τράπεζα, σε μία αισθητή βελτίωση των προοπτικών εξέλιξης της ζήτησης και συνακόλουθα του επιχειρηματικού κλίματος σε όλους τους κλάδους, και ιδιαίτερα στον κλάδο του εμπορίου. Από πλευράς επιμέρους κλάδων, στην μεταποίηση ο δείκτης πέρασε από τις -7,3 μονάδες τον Απρίλιο στις -6,4 μονάδες τον Μάιο, ενώ στους κλάδους επιχειρηματικών υπηρεσιών (πάντοτε σε αισιόδοξα επίπεδα) ο δείκτης επίσης βελτιώθηκε, περνώντας από τις 9 μονάδες τον Απρίλιο στις 9,4 μονάδες τον Μάιο. Εντυπωσιακή βελτίωση σημείωσε ο δείκτης εμπιστοσύνης στο εμπόριο, από τις -8,2 μονάδες τον Απρίλιο στις -1,8 μονάδες τον Μάιο, ενώ αρκετά αξιόλογη άνοδος καταγράφηκε και στις κατασκευές, όπου ο δείκτης πέρασε από τις -15,6 μονάδες τον Απρίλιο στις -13,9 μονάδες τον Μάιο.
Όπως σημείωσε η Κεντρική Τράπεζα, η συνολική συνθετική καμπύλη της οικονομικής συγκυρίας εμφάνισε τον Μάιο αισθητή βελτίωση, φθάνοντας την 1,0 μονάδα, έναντι 0,1 μονάδας τον Απρίλιο,      -0,7 μονάδας τον Μάρτιο, -0,3 μονάδας τον Φεβρουάριο και 0,0 μονάδων τον Ιανουάριο. Οικονομικοί αναλυτές εκτιμούν ότι η κατά το τελευταίο διάστημα ανοδική πορεία των επιπέδων καταναλωτικής και επιχειρηματικής εμπιστοσύνης στο Βέλγιο αντανακλά την με αργά βήματα μεν, αποκρυσταλλούμενη δε, πορεία ανάκαμψης της βελγικής οικονομίας.
8. «Πικρά» κέρδη για την Electrabel το 2014
Σύμφωνα με πρόσφατα δημοσιεύματα του βελγικού οικονομικού Τύπου, η Electrabel, θυγατρική του γαλλικού ενεργειακού κολοσσού Engie (GDF Suez) και μεγαλύτερος ενεργειακός πάροχος του Βελγίου, κατέγραψε το περασμένο έτος καθαρά κέρδη ύψους 1,3 δις. €, έπειτα από δύο χρονιές κατά τις οποίες η εταιρεία είχε εμφανίσει καθαρές ζημίες. Η διοίκηση της εταιρείας αποδίδει την περσινή κερδοφορία κυρίως στην εκχώρηση των συμμετοχών της Electrabel σε σημαντικό αριθμό εταιρειών τοπικής αυτοδιοίκησης (Intercommunales) στην περιφέρεια της Φλάνδρας
. Ωστόσο, το λειτουργικό αποτέλεσμα εμφανίζεται για πρώτη φορά αρνητικό εφ’ όσον ληφθούν υπόψη οι υποχρεώσεις της Electrabel να καταβάλει την εισφορά χρήσης πυρηνικής ενέργειας, ύψους 407 εκατ. € (έναντι λειτουργικών κερδών ύψους 380 εκατ. €).

Η εμφάνιση λειτουργικών ζημιών ερμηνεύεται από την διοίκηση της Electrabel κυρίως ως αποτέλεσμα της διακοπής λειτουργίας δύο πυρηνικών της σταθμών παραγωγής ηλεκτρικής ενέργειας (Tihange 2 και Doel 3) από τον Μάρτιο 2014, καθώς και της προσωρινής –εξαιτίας σαμποτάζ- επί τετράμηνο διακοπής λειτουργίας και ενός τρίτου (Doel 4) από τον Αύγουστο 2014
, ενώ βεβαίως αποδίδεται και στο υψηλό επίπεδο της εισφοράς για την χρήση πυρηνικής ενέργειας. Επιπλέον, παρά το γεγονός ότι η Electrabel σταθεροποίησε το 2014 τα μερίδια αγοράς της  στις πωλήσεις ηλεκτρικού ρεύματος και αερίου, τα έσοδά της εμφάνισαν μείωση εξαιτίας των ήπιων πέρσι κλιματολογικών συνθηκών, αλλά και των προσπαθειών εξοικονόμησης ενέργειας που κατέβαλαν τα βελγικά νοικοκυριά. 

Όπως σημείωσε ο οικονομικός Τύπος, η διοίκηση της Electrabel αναμένεται να χρησιμοποιήσει τα οικονομικά στοιχεία της περσινής χρήσης για να καταδείξει στην βελγική κυβέρνηση –στο πλαίσιο των μεταξύ τους διαπραγματεύσεων για τους όρους της χρονικής παράτασης λειτουργίας των πυρηνικών αντιδραστήρων Doel 1 και 2 μέχρι το 2025- ότι οι σχετικές οικονομικές εγγυήσεις και συνθήκες που θα της προσφερθούν, θα πρέπει να ικανοποιούν όσο το δυνατόν περισσότερο την αποδοτικότητα και την κερδοφορία της, και κυρίως αναμένεται να πιέσει προς την κατεύθυνση της δραστικής μείωσης ή και κατάργησης του φόρου χρήσης πυρηνικής ενέργειας, στον οποίο έχει επανειλημμένα κατά το παρελθόν αντιτεθεί
. 

ΠΗΓΕΣ:

1. Δημοσιεύματα βελγικού οικονομικού Τύπου
2. Δημοσιεύματα βελγικού οικονομικού Τύπου, EUROSTAT, Βελγική Υπηρεσία Διαχείρισης Χρέους (Agence Belge de la Dette), Ομοσπονδιακό Υπουργείο Οικονομίας (SPF Economie), Περιφερειακή Κυβέρνηση Βαλλονίας , Περιφερειακή Κυβέρνηση Βρυξελλών, Ομοσπονδία Βαλλονίας-Βρυξελλών (Fédération Wallonie-Bruxelles) 
3. Κεντρική Τράπεζα Βελγίου (BNB), Communiqué de Presse “Enquête auprès des consommateurs de mai 2015”, 22-5-2015, δημοσιεύματα βελγικού οικονομικού Τύπου  

4. Δημοσιεύματα βελγικού οικονομικού Τύπου, SNCB
5. “International Institute for Management Development” (IMD): “The World Competitiveness Scoreboard 2015”, δημοσιεύματα βελγικού οικονομικού Τύπου
6. Χρηματιστήριο Βρυξελλών, δημοσιεύματα βελγικού οικονομικού Τύπου
7. Κεντρική Τράπεζα Βελγίου (BNB), Communiqué de Presse , “Enquête mensuelle de conjoncture auprès des entreprises-mai 2015”, 27-5-2015, δημοσιεύματα βελγικού οικονομικού Τύπου
8. Δημοσιεύματα βελγικού οικονομικού Τύπου, Electrabel

� Βλ. και προηγούμενες σχετικές αναφορές μας σε άρθρα 4 και 6 ενημερωτικών δελτίων υπ’ αριθ. 91 και 92, αντίστοιχα.





� Βλ. και παλαιότερες σχετικές αναφορές μας, με πλέον πρόσφατες εκείνες των άρθρων 3 και 6 ενημερωτικών δελτίων υπ’ αριθ. 82 και 84, αντίστοιχα. 


� Βλ. και παλαιότερη σχετική αναφορά μας σε άρθρο 3 ενημερωτικού δελτίου υπ’ αριθ. 76.


� Βλ. και παλαιότερες σχετικές αναφορές μας σε άρθρα 7(η) και 7 ενημερωτικών δελτίων υπ’ αριθ. 33 και 49, αντιστοίχως.


� Βλ. και σχετική αναφορά μας σε άρθρο 2 ενημερωτικού δελτίου υπ’ αριθ. 86. 


� Βλ. και σχετικές αναφορές μας σε άρθρα 10, 3 και 6 ενημερωτικών δελτίων υπ’ αριθ. 70, 71 και 73, αντιστοίχως.


� Βλ. και σχετική αναφορά μας σε άρθρο 1 ενημερωτικού δελτίου υπ’ αριθ. 88. 


� Βλ. και παλαιότερες σχετικές αναφορές μας, και κυρίως εκείνην του άρθρου 3 ενημερωτικού δελτίου υπ’ αριθ. 57.


� Βλ. και σχετική αναφορά μας σε άρθρο 5 ενημερωτικού δελτίου υπ’ αριθ. 81.


� Βλ. και σχετικές αναφορές μας σε άρθρα 4 και 6 ενημερωτικών δελτίων υπ’ αριθ. 91 και 92, αντιστοίχως.


� Βλ. και σχετική προηγούμενη αναφορά μας σε άρθρο 4 ενημερωτικού δελτίου υπ’ αριθ. 88. 


� Βλ. και σχετικές αναφορές μας σε άρθρα 5 και 4 ενημερωτικών δελτίων υπ’ αριθ. 80 και 87, αντιστοίχως.


� Βλ. και παλαιότερες σχετικές αναφορές μας με πλέον πρόσφατη εκείνην του άρθρου 4 ενημερωτικού δελτίου υπ’ αριθ. 90.


� Βλ. και σχετική προηγούμενη αναφορά μας σε άρθρο 6 ενημερωτικού δελτίου υπ’ αριθ. 85.


� Σημειωτέον ότι σε εξέλιξη βρίσκεται ανάλογος αποχωρισμός της Electrabel από τις εταιρείες και τους οργανισμούς τοπικής αυτοδιοίκησης της περιφέρειας της Βαλλονίας, που αναμένεται να κοστίσει πλησίον των 400 εκατ. € στις τοπικές αρχές της Βαλλονίας. 


� Βλ. και προηγούμενες σχετικές αναφορές μας, με πλέον πρόσφατη αυτήν του άρθρου 2 ενημερωτικού δελτίου υπ’ αριθ. 88.


� Βλ. και παλαιότερες σχετικές αναφορές μας, με πλέον πρόσφατη αυτή η του άρθρου 4 ενημερωτικού δελτίου υπ’ αριθ. 83.





PAGE  
1

